64. schôdza NR SR - 1.deň - B. popoludní
Dátum: 2022-04-27
Poslanec: Blaha, Ľuboš (SMER - SD)
Druh vystúpenia: Vystúpenie v rozprave

8. Vážené pani poslankyne, vážení páni poslanci, neprítomná vláda Slovenskej republiky, tomuto sa povie zbabelosť. To, čo tu predviedol teraz, a prepáčte, ja začnem veľmi zostra, blbeček Heger, toto tu ešte v parlamente nebolo. (Prerušenie vystúpenia predsedajúcim.) Laurenčík, Milan, podpredseda NR SR Pán poslanec, prosím vás, vyjadrujte sa slušne, lebo vám zoberiem slovo. (Povedané súbežne s rečníkom.) Blaha, Ľuboš, poslanec NR SR Takýmto spôsobom urážať Národnú radu Slovenskej republiky! (Povedané súbežne s predsedajúcim.) Pán podpredseda Národnej rady, vy máte hájiť Národnú radu Slovenskej republiky. Laurenčík, Milan, podpredseda NR SR Áno, ale vy sa drzo vyjadrujete. (Povedané súbežne s rečníkom.) Blaha, Ľuboš, poslanec NR SR Takýmto spôsobom sa vláda (povedané súbežne s predsedajúcim) k parlamentu správať jednoducho nemôže. Opozícia predložila legitímny návrh na odvolanie Mikulca, ministra vnútra, ktorý spáchal zločin, a k tomu sa dostanem, ktorý oni dneska vyčítajú nám. Uňho sú jasné dôkazy, kdežto u nás to máte postavené na mafiánoch, udavačoch, kajúcnikoch a neviem kom. On spáchal zločin, že nahliadal do spisov, úkoloval policajného prezidenta, aby mu ukazoval živé prípady a ovplyvňoval trestné konanie. Toto je doslova to, čo dneska vyčítate Robertovi Ficovi, Robertovi Kaliňákovi, a nemáte žiadne dôkazy. On to spravil, my ho chceme odvolať, tu sa postaví Heger, nepovie jediné slovo k veci, jediné slovo k meritu veci. Ako ho mám inak nazvať? Toto je predseda vlády Slovenskej republiky? Takýto človek si zaslúži našu úctu? Prepáčte, ale Eduard Heger sa zapíše do dejín ako jedna prachsprostá bábka Matoviča, mafiána Matoviča. A toto je jedna tragédia pre celý slovenský národ. To, čo predviedol teraz, je hnus. A vôbec, keď spomína mená, ako sú, že svedkovia svedčia o Robertovi Ficovi, toto povedal Eduard Heger? Škoda, že nepovedal, akí svedkovia svedčia o Robertovi Ficovi. Viete, akí svedkovia? Andrej Kiska. Andrej Kiska je svedok, ktorý svedčí proti Robertovi Ficovi. Kvôli tomu má ísť teraz Robert Fico do väzby. Lebo bývalý prezident Andrej Kiska, daňový podvodník, ktorý dneska stojí pred súdom, ktorý z duše nenávidí celý SMER, z duše nenávidí Roberta Fica, tak to je teraz svedok. To ste mohli mať aspoň trošku fantázie, aspoň nájsť niekoho, kto je trolilinku nezávislý. Ale Kiska? Človek, ktorý je napojený na popradskú mafiu? Tento človek dneska ide sa hrať na toho svätca, ktorý bude žalovať Roberta Fica? To si robíte srandu? Si to len predstavte naopak, naozaj to stojí za to. Predstavte si, že dneska vládneme my a ideme zatvárať Mikloša, Dzurindu, Matoviča, Sulíka a hlavným svedkom bude Robert Fico. Alebo Ľuboš Blaha. Tomu niekto má veriť? A vyšetrovať to bude Robo Kaliňák. To si len predstavte, lebo dneska toto tu celé spískal váš človek Lipšic. Takáto je dneska situácia. Vy si z tých ľudí robíte srandu. A potom sa postaví Čaputová a povie: "Nechajme konať nezávislé orgány." No jasné, čo môže byť nezávislejšie ako Lipšic? To je úplná jednotka nezávislosti! Fyzikálna jednotka nezávislosti. Lipšic a svedok Kiska a Wienk. Prosím, zavolajte niekto ešte Dzurindu, Mikloša, aby svedčili proti Robertovi Ficovi. Toto myslíme naozaj vážne? A s týmto sa postaví Heger a toto je celá jeho obhajoba Mikulca? Ja budem hovoriť o tom, čo Mikulec spáchal. On k tomu nepovedal ani mäkké f a túto ctenú koalíciu to vôbec nezaujíma. Oni fungujú ako gang, ako nejaký mexický gang v Guadalajare, kde si proste zarezávajú hlavy, ale budú mlčať. Však, preboha, vy dobre viete, že Mikulec už dávno nemal byť ministrom vnútra. Však ste tu mnohí, no, mnohí nie, ale výnimočne aj slušní ľudia, ktorí máte nejakú, celoživotný príbeh. Pani Záborská, vy tu ste, že? Toto vám je v poriadku, to, čo tu páchajú títo mafiáni? Pán Gyimesi, je toto v poriadku, čo páchajú títo mafiáni? Toto myslíme vážne? Však trošku iba premýšľajme objektívne. Nič viac od vás nechceme. Keby sa takéto niečo našlo na našich ľudí, na Roberta Fica, na Roberta Kaliňáka a tak ďalej, že komunikovali s policajným prezidentom, nazerali do spisov, chceli ovplyvňovať živé prípady, tak by ste tu jančili ako Viktorka na splave. Prvá by bola pani Čaputová. Prvá by tu vrieskala, že ako to je, ohrozujeme právny štát a podobne. Dneska sa ona vyviňuje. Dneska si ona umýva ruky, ona sa tvári, že však nechajme konať orgány. Orgány na čele s Lipšicom, Hamranom, Hrubalom a všetkými týmito ľuďmi Igora Matoviča a ďalších. Viete, keď sa hovorí slovo organizovaná zločinecká skupina a myslí sa tým politická strana alebo politická vláda, alebo zoskupenie, ktoré sa snaží normálny politický zápas viesť s opozíciou alebo s koalíciou, tak ja sa vás pýtam: Čo je potom táto vláda, ak nie organizovaná zločinecká skupina? Čo je potom Matovič? Čo je potom Lipšic? Čo je potom Heger? Čo je potom Čaputová? Však oni sú vlastne podľa ich vlastnej definície, ktorá sa nachádza aj v obvinení na Roberta Fica, zločineckou organizovanou skupinou. Až sem sme to dostali. Vy si uvedomujete, pani Zemanová, čo sa stane, keď skončí táto vláda a príde nová vláda? No, ja si myslím, že vám veľmi rýchlo prejde ten úsmev, veľmi rýchlo. Budete sa rehliť na Kajetánovi Kičurovi? Budete sa rehliť na iných? A aby sa potom oni nerehlili na vás. Ktovie, aká príde vláda. Pokiaľ tam bude Robert Fico, a som presvedčený, že on v srdci revanš nemá. Ale sú aj ľudia, ktorí ten revanš v srdci majú. A ja vás varujem. Všetci do jedného, všetci do jedného môžte byť obeťou týchto procesov, ktoré ste vy spustili. Varujem vás, pani poslankyňa, varujem vás. (Reakcia z pléna.) Pretože vy momentálne vykopávate takú sekeru, takú sekeru v slovenskej spoločnosti, že z toho môžu byť sociálne nepokoje (zaznievanie gongu), že z toho môže byť občianska vojna, vy si to vôbec neuvedomujete? Vy si to vôbec neuvedomujete? (Reakcia z pléna.) Prestaňte po mne hučať, pani Zemanová! Správajte sa ako dáma a nie ako kofa na trhu! (Reakcie z pléna.) Vážení páni, vážené dámy... (Prerušenie vystúpenia predsedajúcim.) Laurenčík, Milan, podpredseda NR SR Pán poslanec, už som vás raz upozornil, že sa vyjadrujte slušne. (Výkriky z pléna.) Blaha, Ľuboš, poslanec NR SR (Rečník sa obrátil k predsedajúcemu a chvíľu hovoril smerom k nemu mimo mikrofónu.) To nemyslíte vážne, to nemyslíte vážne. Počujete ju? (Ruch v sále.) Laurenčík, Milan, podpredseda NR SR Neziapte tu po mne, pán poslanec! Blaha, Ľuboš, poslanec NR SR Pán podpredseda, prerušuje ma pani poslankyňa, tak ju upozornite, buďte taký láskavý. Laurenčík, Milan, podpredseda NR SR Vy sa na ňu obracate... Blaha, Ľuboš, poslanec NR SR Ja sa na vás nemám obracať ako poslanec Národnej rady? Laurenčík, Milan, podpredseda NR SR Môžte sa na ňu obracať, ale... Blaha, Ľuboš, poslanec NR SR Ukľudnite sa, dobre? A už tíško. (Reakcie z pléna.) Laurenčík, Milan, podpredseda NR SR Ukľudnite sa vy hlavne, pán poslanec, a buďte slušný. (Výkriky z pléna.) Pripomínam vám § 32 ods. 2 rokovacieho poriadku, ak budete... Blaha, Ľuboš, poslanec NR SR Pán podpredseda... (povedané súbežne s predsedajúcim) Laurenčík, Milan, podpredseda NR SR ... naďalej vystupovať neslušne, vykážem vás z rokovacej sály. (Povedané súbežne s rečníkom.) Blaha, Ľuboš, poslanec NR SR Pripomínam vám, že mám právo na hovorenie svojho názoru... (Povedané súbežne s predsedajúcim) Laurenčík, Milan, podpredseda NR SR Môžete pokračovať. Prosím všetkých, aby sa ukľudnili. (Povedané súbežne s rečníkom.) Blaha, Ľuboš, poslanec NR SR ... a pani Zemanová (povedané súbežne s predsedajúcim) ma nemá právo prerušovať. (Výkriky z pléna.) Prosím vás, upozornite pani Zemanovú, aby sa upokojila. (Výkriky z pléna.) Môžte jej povedať? Môžte jej to povedať? (Ruch v sále.) Laurenčík, Milan, podpredseda NR SR Ukľudnite sa, prosím, všetci. Pokračujte. Blaha, Ľuboš, poslanec NR SR Pán predsedajúci, očakávam od vás, že zareagujete na pani Zemanovú, lebo ma prerušuje v mojom prejave. (Reakcie z pléna.) Toto je krásny príklad. Toto je krásny príklad tej dvojakej morálky Slobody a Solidarity. Si pozrite jeho tvár. Bez mihnutia oka. Bez mihnutia oka. (Ruch v sále.) Bez mihnutia oka, došiel aj dvorný šašo. (Rečník ukázal na okoloidúceho poslanca.) Nech sa páči. Bez mihnutia oka je schopný tolerovať to, že pani poslankyňa Zemanová porušuje rokovací poriadok a prerušuje ma, ale mňa bude napomínať. Toto je mentalita Slobody a Solidarity. A títo nás idú zatvárať. Lebo to majú v hlavách. Lebo nedokážu rozmýšľať férovo a spravodlivo. Oni chcú len s krvavými očami zavrieť Roberta Fica a Roberta Kaliňáka a dôvod je jediný. Nenávidia ho. To je to, čo ponúkli slovenskej politike. To je to, čo priniesol Igor Matovič od prvého dňa v slovenskej politike. Číra nenávisť, číra zloba. Rozštvávanie slovenskej spoločnosti. A teraz kriminalizácia opozície a sem sa dostávame. My sme na križovatke slovenských dejín, vy si to možno neuvedomujete. Ale tu sa ešte nikdy nestalo, že by opozičného lídra išli strčiť, koaličný valec, koaličná väčšina, do väzby za to, že povedal pravdu o Andrejovi Kiskovi a pravdu o Igorovi Matovičovi. Pravdu o ich zločinoch. Zamyslite sa nad tým, že keby tú pravdu nepovedal, keď mal informáciu o daňových podvodoch Andreja Kisku a Igora Matoviča a keby to nepovedal, tak by vlastne kryl zločin. On to musel povedať. Vy máte ako občan občiansku povinnosť povedať, keď sa deje zločin. A za toto ho dneska stíhajú. A stíhajú ho ľudia, ktorí sami mali veľmi škaredú minulosť, ako je Daniel Lipšic. Prepáčte, ja to musím spomenúť. Daniel Lipšic zabil človeka. Koľkí z vás tu zabili človeka? Áno, nebolo to úmyselné, ale takýto človek, dneska gauner a zločinec, stojí na čele špeciálnej prokuratúry, ktorá vyšetruje Roberta Fica? Takýto človek dneska žiada o vydanie Roberta Fica na väzobné stíhanie? Viete, Úrad špeciálnej prokuratúry, to nie je nejaká detská škôlka. To je monokratický orgán. To je jeden kolektívny Lipšic a tento kolektívny Lipšic dneska žaluje opozičného lídra. A my sa tvárime, že nič sa nedeje. Že to je v poriadku. Tak to má byť, hej? Ja sa len pýtam, pokiaľ príde nová vláda a opakujem, pokiaľ bude mať chuť pokračovať v tejto istej filozofii, tak všetci do jedného môžte skončiť v takej istej väzbe. Rozumiete tomu? O tom to tu je dneska. Toto je ohrozenie parlamentného systému, ohrozenie demokracie, ohrozenie opozície ako takej. Ale nie, vy si myslíte, že keď máte krvavé oči a keď máte dosť nenávisti, tak to predčí všetko. Budete sa ešte veľmi, veľmi čudovať. Dovoľte pripomenúť pánovi Hegerovi, keď hovoril o svedkoch, ktorí svedčia proti Robertovi Ficovi, že takýto svedok nie je len Andrej Kiska. To je výborný vtip. Áno, Kiska ako svedok voči Ficovi, to je fantastický vtip. To sa raz budú historici veľmi zabávať. Ale tam je meno ako Makó. Predseda Robert Fico to už spomínal. Pán Makó, to je človek, ktorý svedčí v nejakých osemdesiatich šiestich prípadoch. To on je univerzálny udavač a dostáva za to veľmi dobré peniaze cez svoje firmy. Štát ich korumpuje, takýmto spôsobom to funguje. Ale ešte lepší je prípad Bernarda Slobodníka, tohto spomínal pán Heger osobitne, Bernard Slobodník. Viete, kto robil obhajcu Bernardovi Slobodníkovi od prvého dňa, kedy bol obvinený? Schválne hádajte! Daniel Lipšic. Daniel Lipšic. On si ho pripravil, on si ho upiekol a dneska Slobodník hovorí presne to, čo Lipšic potrebuje, aby hovoril, aby mohol svojho odvekého politického súpera Roberta Fica strčiť do väzby. Dneska už, samozrejme, Daniel Lipšic nezastupuje pána Slobodníka, pretože keď sa stal špeciálnym prokurátorom, musel sa vzdať obhajoby. A hádajte, kto ho obhajuje teraz? Peter Kubina. Exporadca Zuzany Čaputovej, prezidentky Slovenskej republiky a dlhodobý partner v právnej firme s Danielom Lipšicom. Oni sú dvojičky. Lipšic a Kubina, to sú dvojičky. Čaputovej človek dneska stojí za všetkým, čo vypovedá Bernard Slobodník. To je fantastické! To je taká mafia, to je taká chobotnica, že takú Slovensko ešte nevidelo. Také nevideli ani v Taliansku. Pamätám si seriál Chobotnica, tam bol ten Tano Carridi. Vždy, keď vidím Lipšica, Matoviča, Hegera, tak si predstavujem toho Carridiho. To sú tie mafiánske ksichty. Surovosť, zločin majú napísaný v očiach. Páchali zločiny celý život. Matovič páchal zločiny, daňové podvody, páchal zločiny prepierania majetku. Dokonca vlastnú matku zneužil na zločiny. Preboha, kto, ani ten najväčší mafián zo Sicílie nedokáže použiť vlastnú matku na páchanie daňových zločinov. Ale áno, Matovič to dokázal. A tento človek sa hrá na garanciu morálky, garanciu etiky a on ide stíhať Roberta Fica. No a každý Hitler v dejinách potrebuje svojho Himmlera. A tak aj Igor Matovič potrebuje svojho Mikulca, lebo povedzme si na rovinu, a v tom má predseda Robert Fico úplnú pravdu, nie, Roman Mikulec nie je žiaden capo di tutti capi. Ten chlapec nevie, netuší o ničom. Ten tuší len, že má uši. To je taký capo mafie. Ten netuší nič. Ale je veľmi dobrý vykonávač. Presne ako bol ten Himmler. Povedia mu: "Lojzo vyčisti!" a Lojzo vyčistí. Povedia: "Roman, tohto treba zavrieť!" a Roman zavrie. A ja vám poviem, čo všetko Roman dokázal za tých pár mesiacov alebo rokov, ktorý, ktoré slúži ako minister vnútra. A nebudem sa teraz vracať k tomu, čo páchal ešte ako šéf Vojenského spravodajstva, lebo to je takisto krásny príbeh, keď dokázal obohacovať svoju rodinu, keď dokázal spolupracovať s mafiánmi, keď si dokázal ako šéf Vojenského spravodajstva, čo je funkcia naozaj od rána do večera, urobiť ešte aj vysokú školu, lebo takto to fungovalo v tom čase. Keď ho dokonca ešte aj Radičová nenávidela, pretože bol taký neschopný a taký patlal. A tento človek prišiel do úradu ministra vnútra a odvtedy stihol byť obvinený z toho, že zobral stotisícový úplatok. A viete, čo je na tom najvtipnejšie? Z toho, že zobral stotisícový úplatok, ho obvinil pán Imrecze. To je jeden z ich kľúčových udavačov. To je ten, na ktorom stoja všetky tie obvinenia voči SMER-u – sociálnej demokracii. Tak keď obviním Mikulca zo stotisícového úplatku, dokonca bez toho, že by ho vypočúvali policajti, čiže nebol po, nepodliehal žiadnemu nátlaku orgánov činných v trestnom konaní, na rozdiel od výpovedí, ktoré vznikli od Makóa a iných, ďalších výpovedí, on obviní zo stotisícového úpadku, ee, úplatku Romana Mikulca, a nič. Mikulec je ďalej prilepený k svojej stoličke. Aká je to spravodlivosť? Čo si majú myslieť ľudia? Toto je to padni, komu padni? To myslíme vážne? Ale najlepší prípad je prípad, ktorý Robert Fico veľmi dobre vysvetlil. Ja použijem, prepáčte, požičiam si copyright od pána predsedu Národnej rady Borisa Kollára, čurillovská mafia. Sú to jeho slová, tak verím tomu, že ma nikto nebude žalovať. Čurillovská mafia. To, čo predvádzali títo chlapci z NAKA, že elitní vyšetrovatelia, to čítalo celé Slovensko. Boli tu legálne odposluchy a celé Slovensko čítalo, že čurillovci chceli zapáliť auto kanistrom vyšetrovateľke Santusovej. To bolo v poriadku? Ja som vtedy nejak nepočul Zuzanu Čaputovú, že by sa pustila do boja za kolektívne ženstvo, že by bojovala za to, že tu ubližujú ženám. Nie, zrazu sme nepočuli nič o mizogýnii. To len keď my kritizujeme Čaputovú, tak nám to zakazujú súdy a sme strašní antifeministi a bojujeme proti ženstvu. Ale keď čurillovci chceli podpáliť auto pani vyšetrovateľke Santusovej a častovali ju najvulgárnejšími výrazmi, tak vtedy sa nič nedialo. Čaputová ticho, všetci ticho. Liberálne médiá mlčali, čurillovci boli hrdinovia. Toto je to padni, komu padni? Toto je tá spravodlivosť? Toto je to slušné Slovensko? A viete, čo spravila Zuzana Čaputová potom? Potom sa postavila pred kamery a otvorene sa zastala čurillovcov. Tých čurillovcov, ktorí napáchali takéto veci. A viete prečo? Pretože jeden z odposluchov hovorí, že tuto naši kamaráti čurillovci dostali pokyn hore od Mikulca, aby robili nielen pani Santusovú, ale aby robili Roberta Fica, Petra Pellegriniho, aby zničili, zlikvidovali opozíciu. Tu bol jasný pokyn. Pokyn znel jasne ako v Pelíškach a oni ho jasne vykonávajú. Čurillovci. A teraz v tejto situácii, kedy Mikulec dáva pokyn čurillovcom, kedy Matovič dáva pokyn Mikulcovi, kedy títo chlapci spolupracujú s Lipšicom, celé to upiekli ako jedna veľká chobotnica, ako jedna veľká mafia, chcú dať do basy Roberta Fica a predpokladám, že budú ďalší, chcú sa kompletne zbaviť opozície, tak v tejto situácii sa my nemáme právo brániť, odkázala nám pani prezidentka. Vraj Robert Fico nemá používať politické metódy obrany. Tak oni ho tu obžalujú z politiky, z toho, že robil politiku, z toho, že bol predsedom vlády, z toho, že nominoval ľudí, z toho, že mal stretnutia, wau! Lebo to je zločin. Mikulec medzitým mohol zobrať stotisícový úplatok, nikto to nerieši. Mikulec dával pokyny na jednoznačné porušovanie zákona, keď inštruoval čurillovcov, aby rozrábali opozíciu, nikto to nerieši, a dneska vieme, a to je dôvod, prečo sme tu a k tomu sa dostávam, že Mikulec navyše dostal a je usvedčený de facto zo záhrobia, to je, to je mrazivé, že ten Milan Lučanský, ten Milan Lučanský dokázal ešte aj po svojej smrti, po tom, čo ho zabili, prísť k dôkazom, ktoré usvedčujú Romana Mikulca z toho, že nielenže zneužil orgány činné v trestnom konaní, nielenže zneužil verejného činiteľa, on vlastne vytvoril organizovanú zločineckú skupinu spolu s Matovičom, spolu s Lipšicom, spolu s ďalšími a dneska, žiaľ, aj tuto s tajtrlíkom Hegerom. Dúfam, že slovo tajtrlík môžem použiť, pán podpredseda. (Reakcie z pléna. Rečník sa obrátil na predsedajúceho.) Aha, už tu máme pána predsedu, takže už to bude o niečo voľnejšie, dúfam, so slobodou slova, pretože predchodca váš, pán Boris Kollár, pán Laurenčík to tu zjavne nezvládal. Ale toto je mentalita Slobody a Solidarity. Oni nedokážu rešpektovať slobodu slova, nie, oni to nedokážu. Dámy a páni, Roman Mikulec podľa môjho názoru je reálne napojený na mafiu. Som o tom presvedčený. Som o tom presvedčený a jeden z dôkazov je to, že viete, nájdite si milenku zrovna v tej bytovke, kde býva aj mafián Zeman, a potom zhodou okolností o pár dní, keď polícia si ide po mafiána Zemana, zavoláte policajnému prezidentovi, že prerušte zásah. A Zeman ufrnkne. Zeman unikne. Čiže to sú také náhody, že? Ale tvárime sa, že tak Mikulec, on je taký pomalší, on to tak možno nemyslel, on je taký jednoduchší, hej? Toto tu teraz dávame. Ako rozumejme si, že tak buď si myslíme, že to je naozaj človek, ktorý nemá inteligenciu ani toho dreveného koníka, o ktorom hovoril pán predseda Fico, alebo musíme pripustiť, že, preboha, on tu niečo robí, čo nie je v poriadku. On zneužíva políciu, on zneužíva NAKA a vytvorili tu systém, ktorý je naozaj nepriedušný, systém, ktorý je doslova totalitný. Majú v rukách špecializovanú prokuratúru. Tam majú nominanta Lipšica a nikto ma asi nebude presviedčať, že Lipšic je nejaký nezávislý, hej? Ako berme to ako fakt, že Lipšic tu bol celý život politik, celý život nenávidel SMER a asi tam nejaká zaujatosť bude, hej, pripusťme. To je Úrad špeciálnej prokuratúry. To je jeden kolektívny Lipšic, pretože je to riadené monokraticky. Potom tu máte Špecializovaný trestný súd, na čele Hrubala, pán, ktorý má rád alkohol a podobne. Radi sme mu to pripomínali a musí nás mať veľmi rád. Toto je opäť, máte tu kolektívneho Hrubalu, ktorý nás nenávidí. Kolektívny Lipšic spolu s čurillovcami a spolu s kolektívnym Hrubalom teraz obžalovali Roberta Fica alebo obvinili Roberta Fica a chcú ho strčiť spolu s kolektívnym Matovičom a s kolektívnym Sulíkom do basy, asistuje im pri tom Čaputová, tá je tu jediná nekolektívna, a takto chcú zavrieť do basy lídra opozície. A my sa máme prizerať. My sa vraj nemáme brániť. A do toho ešte prichádza, a to je naozaj iróniou, že presne v ten istý deň, keď vymysleli to nezmyselné obvinenie na Roberta Fica, že ho chcú zavrieť do väzby len preto, že hovoril pravdu o Kiskovi a Matovičovi a ich daňových podvodoch, presne v ten istý deň, keď mu povedali, že toto je organizovaná zločinecká skupina, toto je porušovanie všetkého možného, všetkej morálky, zákonov a tak ďalej, tak v ten istý deň sa ukázalo, že Mikulec vstupoval do živých spisov, že vstupoval do živých prípadov v prípade policajného prezidenta Milana Lučanského a tým de facto robil to isté, z čoho oni nás obviňujú. No rozumiete, aká to je irónia? Ako v ten istý deň, preboha, mala nabehnúť NAKA, ak chcú byť konzistentní aspoň trošku a principiálni, mala nabehnúť NAKA a zobrať aj Romana Mikulca a mali sme tu riešiť jeho vydanie, pokiaľ chcú byť naozaj konzistentní. Ale tu je celkom zjavné, že ich úlohou nie je byť konzistentní. Ich úlohou je popraviť nás a o nič iné im nejde. Oni nás chcú popraviť. Krv na očiach. No a tu sa vraciam k dôvodom, ktoré sú politické. Samozrejme, jeden z tých politických dôvodov je to, že nás nenávidia a že Matovič naozaj nevie prekusnúť to, že si z neho roky robíme srandu, lebo je blb..., môžem to povedať? (Rečník sa obrátil smerom na predsedajúceho.) No nechcel som povedať teraz taký pejoratívnejší výraz, lebo je to blázon, lebo je to psychopat, lebo je to človek, ktorý naozaj je na nerozoznanie od väčšiny klientely na Pinelovom ústave. Povedzme si to na rovinu. Matovič nemá normálny mozog. A tento človek dokáže produkovať iba nenávisť. Lenže dôvody sú aj ďalšie a sú tiež politické. Situácia na Slovensku je katastrofálna. Katastrofálna! Sociálna situácia je nezvládnutá. Vy ste sa absolútne vykašľali na seniorov, dokonca v situácii, kedy tu je extrémne zdražovanie, kedy úplne každému civilizovanému, aspoň trošku morálnemu človeku prvé, čo napadne, pomáhajme našim rodičom, pomáhajme našim mamám, našim otcom, pomáhajme starým mamám, starým otcom. A čo spravíte vy? Nedáte im ani cent! Ani cent od vás nedostali, aby pomohli pri extrémnom zdražovaní. Namiesto toho tu riešite, ako posielať čo najviac zbraní na Ukrajinu, aby bola vojna čo najdlhšia, aby tam čo najviac ľudí zomieralo. Toto je vaša filozofia: vojna, vojna, vojna, zbrojenie a rvanie peňazí do armády a do zbraní, aby sme ich mohli posielať na Ukrajinu. Toto je vaša filozofia. Ľudia už toho majú plné zuby. Majú plné zuby toho, že neriešite Slovákov, ale iba Ukrajincov. Majú toho plné zuby. A v tejto situácii vy potrebujete niečo podhodiť. Vy potrebujete prekryť tú vašu neschopnosť riešiť sociálne problémy. Dneska vám vyskočila plynová kríza, absolútne žiadne riešenia. Nič. Jediné, čo dokážete ponúknuť verejnosti, je – poďme zatvárať Roberta Fica. A na toto tu máte tohto tajtrlíka Mikulca. Na to tu je. Lojzo čistič, Roman čistič! Na to tu je. A my sa bránime, ale v tejto chvíli sa nebránime kvôli tomu, že to je Robert Fico. My sa bránime preto, že tu ide naozaj o pilier demokracie, o piliere ústavy. Pokiaľ pripustíme, že opoziční lídri budú strčení do väzby a ľudia by mali na Slovensku vedieť, čo to je väzba, že to nie je, že vás odsúdia a idete do väzenia. Väzba je niečo, že ťa zoberieme, zamlčíme ti ústa, zatvoríme ti ústa, aby si nemohol hovoriť, zavrieme ťa do klietky na niekoľko mesiacov, dokonca niekedy rokov, čo je v prípade opozičného poslanca úplný nonsens. To znamená, že vy mu de facto znemožníte výkon poslaneckého mandátu. Vy tým ohrozujete základy demokracie. A keď to robíte ešte v prípade opozičných lídrov, lídrov politických strán, v prípade trojnásobného premiéra, trojnásobného bývalého premiéra Roberta Fica, no tak to je úplný koniec. A ja sa pýtam, pokiaľ prijmeme tieto pravidlá hry, kto nám garantuje, že keď príde nová vláda, nebude sa diať to isté s vami? Naozaj si vždy položte túto istú otázku. Dneska sa, dneska tu je zlomový okamih týchto, zlomový okamih dejín Slovenskej republiky. Pokiaľ to spravíte vy, tak sa to už nebude dať vrátiť späť. Už nikdy sa nestane, že by sme sa vedeli upokojiť a vrátiť do normálnej civilizovanej diskusie. To skončilo. Už potom každá ďalšia vláda bude môcť takýmto spôsobom likvidovať opozíciu s odkazom na to, čo sa stalo v roku 2022. Bude to šialený precedens, krvavý precedens! Takže ja vás pred tým vystríham veľmi-veľmi legitímne. Dámy a páni, dovoľte mi ešte raz zacitovať, aby to ostalo v pamäti, tie slová, ktoré napísal Roman Mikulec policajnému prezidentovi vo vzťahu k policajným živým prípadom. Citujem: "Chcel by som informáciu k spisu PPZ-NKA-číslo... Chcel by som vedieť, ako sa to vyšetruje a či sa pri vyšetrovaní zohľadní aj to a ono." To sa bavíme o Makóovi. To sa pýtal na Lászlóa Makóa. "Kedy sa stretneme k tomu spisu?" , pýtal sa. Odpoveď bola, že kedykoľvek bude môcť. Čiže tu sa stretával minister vnútra s policajným prezidentom. Pýtal sa na spisy, pozeral si spisy, pýtal si informácie zo spisov a ešte chcel aj zohľadňovať nejaké veci v prípade vyšetrovania Makóa. Toto vám príde v poriadku? Ale keď Robert Fico dostane od nejakého človiečika z daňového úradu informáciu o Matovičových daňových podvodoch, potvrdí sa, že to sú pravdivé informácie, že to všetko bola pravda a že Matovič je gauner a zlodej, tak to je zločin. A za to ideme zavreť Roberta Fica na dvanásť rokov do basy. Toto musí Slovensko vedieť. Slovensko musí vedieť, že toto nie je že o žiadnej korupcii. Tu roky rozpráva a tára Matovič o tom, že SMER tu rozkradol desiatky miliárd, a nakoniec prídu s týmto. Nakoniec prídu, že nemáme na rováši jediný cent. A jediný náš zločin spočíva v tom, že sme hovorili pravdu o jeho vlastných zlodejinách, o jeho vlastných zločinoch. Toto je naozaj gól do vlastnej brány. Ako politicky ja vám poviem úplne úprimne, ja politicky nerozumiem, čo teraz robí OĽANO a SaS. Nerozumiem tomu. Ako robia z Roberta Fica martýra. To áno. Že nám tým chcú politicky pomôcť, to im gratulujem, to je veľmi chvályhodné, pretože toto nemôže nič iné dopadnúť, len že ľudia uvidia, že tu máme fašistickú vládu, ktorá prenasleduje opozíciu a za to, že líder opozície hovorí pravdu, tak ho idú zavrieť do basy. Toto je veľmi jednoduchá skratka a každý to vidí. Čo tým chcete dokázať? A teraz ešte by som pochopil, že možno keby ste to urobili nejaké tri mesiace pred voľbami, že zapcháte tomu Robertovi Ficovi ústa a pred voľbami nebude teda kričať a tým pádom možno bude ten výsledok SMER-u slabší, hej, dajme tomu. No ale keď to robíte teraz, dva roky pred voľbami, čo tým chcete povedať? No buď chcete toho Roberta Fica už navždy nechať v tej base a chcete ho tam nechať dva roky vo väzbe, čo je teda možné, lebo vy ste toho schopní, ako Adolf Hitler dokázal vo väzbe držať takto lídra komunistickej strany, myslím, dvanásť rokov, potom ho vytiahli, zastrelili, a myslím si, že pán Matovič sa verejne priznal, že NSDAP je jeho veľkým vzorom, takže asi to možno bude aj takto. Ale pokiaľ to nechcete robiť takto ultrafašisticky, tak kde je ten cieľ? Pokiaľ toho Roberta Fica zavriete na niekoľko mesiacov a všetci, celé Slovensko uvidí, že to je len preto, lebo ste tu spravili komplot, že tu je jedna obrovská mafia, lipšicovci, hrubalovci, Záleská a tak ďalej, no tak to celé Slovensko vidí. A Hamran sa tým ani netají. Hamran tu chodí a vykrikuje, že Fico je chrapúň a podobne. Policajný prezident, nezávislý, ako hovorí pani prezidentka Čaputová. Tak keď toto sa stane, keď toto sa stane, čo tým dosiahnete, keď povedzme Robert Fico vyjde o tých pár mesiacov z basy? Však vás rozdupeme. Však vás rozdupeme. Vy si kopete takú jamu, do ktorej potom spadnete, že to bude hrmot na celý vesmír. Ja vás varujem ešte raz, páni poslanci, pani poslankyne, varujem Matoviča, varujem Lipšica, karma je zdarma, hovorí sa na Slovensku. Toto nemôže zostať bez následkov. A ja to nehovorím ako nejakú vyhrážku. Ja iba hovorím, že pokiaľ prijmete nejaké princípy hry, pokiaľ sa stane, že budete dávať na opozíciu také isté obvinenia, no tak sa nemôžete čudovať, že také isté obvinenia prídu aj na vás. Nie je nič ľahšie, než si vymyslieť ten pamflet, čo vymysleli tuto kolegovia od Lipšica a ten vyšetrovateľ, ktorý to podpísal, len aby sa nepovedalo. Neexistuje nič ľahšie, než vytvoriť z ktorejkoľvek politickej strany organizovanú zločineckú skupinu za to, že si hľadá nejaké informácie na politických súperov. Nie je nič ľahšie. Však to robíte, odkedy ste v politike. Matovič nerobí nič iné. Takže on je vlastne mafián? On je vlastne organizovaná zločinecká skupina? Pokiaľ prijmeme vašu logiku, vašu fašistickú logiku, vašu totalitnú logiku, no tak jednoducho budete takisto trpieť aj vy, pokiaľ príde nová vláda a bude takéto princípy zastávať. Dámy a páni, dneska je čas. Dneska je ešte stále čas, kedy si to môžte veľmi dobre rozmyslieť a za prvé odvolať spolu s nami Romana Mikulca za všetky svinstvá, ktoré napáchal, a prestať sa mstiť politickej opozícii, pretože to naozaj naposledy robil Adolf Hitler. Ďakujem pekne. (Potlesk.)